b'\n_START_ARTICLE_\nValentinit\n_START_SECTION_\nZgodovinski podatki\n_START_PARAGRAPH_\nMineral so sredi 19. stoletja poimenovali po Baziliju Valentinu, alkimistu in kanoniku benediktinskega samostana svetega Petra v Erfurtu v Nem\xc4\x8diji, ki je \xc5\xbeivel v 15. stoletju. Valentin je bil verjetno avtor prve knjige, v kateri je podrobno opisan antimon in njegove spojine. Iz vsebine knjige je razvidno, da je Valentin poznal tudi pripravo sinteti\xc4\x8dnega antimonovega trioksida, katerega je imenoval antimonov cvet._NEWLINE_Valentinit je bil prvi\xc4\x8d opisan leta 1845 na njegovem tipskem nahajali\xc5\xa1\xc4\x8du Les Chalanches v pokrajini Is\xc3\xa8re v Franciji. Pibli\xc5\xbeno v istem \xc4\x8dasu so ga opisali tudi v P\xc5\x99\xc3\xadbramu na \xc4\x8ce\xc5\xa1kem, kjer je najdi\xc5\xa1\xc4\x8de najlep\xc5\xa1ih kristalov tega minerala. Najve\xc4\x8dji najdeni kristal je meril skoraj 3 cm. Bogati skupki valentinita se najdejo tudi v \xc5\xbeilnih votlinah skupaj z galenitom.\n_START_SECTION_\nNahajali\xc5\xa1\xc4\x8da\n_START_PARAGRAPH_\nValentinit je produkt preperevanja v hidrotermalnih \xc5\xbeilah, ki vsebujejo antimon, kjer nastaja kot sekundarni mineral z oksidacijo zgornjih delov skladov. Mineral pogosto spremljajo antimonit, samorodni antimon, stibiokonit, cervantit, kermezit in tetraedrit._NEWLINE_Bogata nahajali\xc5\xa1\xc4\x8da valentinita v al\xc5\xbeirski provinci Constantine. Valentinit se edino na tem nahajali\xc5\xa1\xc4\x8du koplje kot antimonova ruda s pribli\xc5\xbeno 83% antimona. Na vseh drugih nahajali\xc5\xa1\xc4\x8dih so koli\xc4\x8dine valentinita zanemarljivo majhne._NEWLINE_V Sloveniji so ga skupaj s fluoritom in antimonitom na\xc5\xa1li na nahajali\xc5\xa1\xc4\x8du Potok pod Blego\xc5\xa1em med Poljansko in Sel\xc5\xa1ko dolino.'